መንግስት ሕዝቡ ለሚያነሳቸው የመልካም አስተዳደር ጥያቄዎች ለመመልስ ጥረት እየተደረገ ነው – ጠቅላይ ሚኒስትር
በየደረጃው የሚገኙ አመራር አባላት የአቅምና የክህሎት ክፍተት በመሙላት ህዝቡ ለሚያነሳቸው የልማት፣ የመልካም አስተዳደርና የዴሞክራሲ ግንባታ ጥያቄዎች መልስ ለመስጠት ጥረት እየተደረገ መሆኑን ጠቅላይ ሚኒስትር ኃይለማርያም ደሳለኝ ገለጹ ።የመለስ ዜናዊ አመራር አካዳሚ ለሁለተኛ ዙር ያሰለጠናቸውን 468 ከፍተኛ አመራር አባላት ጠቅላይ ሚኒስትር ኃይለማሪያም ደሳለኝ በተገኙበት ትናንት አስመርቋል።ጠቅላይ ሚኒስትር ኃይለማርያም፤ ለተመራቂዎች ባደረጉት ንግግር የህዝቡን የልማትና የመልካም አስተዳደር ጥያቄዎች በየደረጃው ለሚገኙ አመራር አባላት የአመራር ጥበባቸውን የሚያጎለብቱበትና እውቀታቸውን የሚያሳደጉበት ተከታታይ ስልጠናዎች ላይ እየተሰራ ነው።ተመራቂ አመራር አባላት ማንኛውንም የህዝቡን ጥያቄዎች ለመመለስ መትጋት እንደሚገባቸውም አሳስበዋል።ጠቅላይ ሚኒስትር ኃይለማርያም እንደተናገሩት፤ ሰልጣኞች ወደየአካባቢያቸው ሲመለሱ ቃል የገቡለትን ህዝብ በቅንነትና በታማኝነት ማገልገል ይጠበቅባቸዋል።ከሰልጣኞችም ውስጥ የደቡብ ክልል ከንባታ ጠንባሮ ዞን የገጠር ፖለቲካና ድርጅት ዘርፍ ኃላፊ አቶ አስቻለው አበበ፤ ስልጠናው የህዝቡን ጥያቄ ለመመለስ አቅም የሚፈጠር መሆኑን ነው የገለፁት።ሌላው ሰልጣኝ የአማራ ክልል ሲቪል ሰርቪስና የሰው ሃብት ቢሮ ኃላፊ አቶ ገለታ ስዩም ስልጠናው የእውቀት፣ የግንዛቤና የክህሎት ክፍተትን ለመሙላት እንደሚያግዝ አስረድተዋል።ሥልጠናው በተከታታይ የሚሰጥ ሲሆን በመንግስት መዋቅር ውስጥ የሚገኙ አመራር አባላት ስልጠናውን ይወስዳሉ ተብሎ ይጠበቃል-(ኢዜአ) ።